google/wiki40b huggingface dataset:
אברהם יעקב פרידמן (השלישי)

קורות חייו

נולד בווינה לרבי מרדכי שלום יוסף פרידמן, האדמו"ר מסדיגורה. בשנת ה'תרצ"ד עבר עם משפחתו לגור בפשמישל. זמן קצר לפני השואה, בסיוון ה'תרצ"ט, עלו לארץ ישראל. למד בישיבת לומז'ה ובישיבת היישוב החדש. אחרי השואה עבר עם אביו לארצות הברית והתגוררו בקראון הייטס. רבי אברהם יעקב נשאר בניו יורק כרב הקהילה גם לאחר חזרת אביו לישראל בתשכ"ז. הוא עלה מאוחר יותר והתיישב בצפון תל אביב.
נישא לציפורה פייגה (נפטרה בי"א בתמוז תשס"ו), בת הרב יוסף אריה פלדמן, בנו של רבי אפרים פישל מחבר הספרים "ידות אפרים" ו"דגל אפרים". אחרי פטירת אביו בכ"ט בניסן תשל"ט הוכתר כאדמו"ר במקומו וירש את החצר ברחוב פנקס בתל אביב, וכן מונה במקומו לחבר במועצת גדולי התורה. בשנת תשמ"ט מונה לחבר נשיאות המועצה.
עוד בחיי אביו הקים את ישיבת רוז'ין בבני ברק ושימש בה כראש הישיבה עד שהוכתר לאדמו"ר. כאדמו"ר הקים מוסדות נוספים בירושלים, אשדוד, ביתר עילית, מודיעין עילית, ניו יורק ולונדון.
בסוף ימיו העביר את מרכז החסידות לבני ברק, אך עדיין המשיך להנהיג ולהתגורר מדי פעם בחצרו בתל אביב.
דברי תורתו יצאו לאור בסדרת ספרי "עקבי אבירים".
חסידו ומחותנו היה חבר הכנסת אברהם יוסף שפירא ששימש יו"ר ועדת הכספים. 
רבי אברהם יעקב היה מהאדמו"רים ה"ימניים" באגודת ישראל והתנגד בחריפות למסירת חלקים מארץ ישראל לערבים. בזמן תוכנית ההתנתקות פרסם בעיתון המודיע מכתב חריף נגד הגירוש ורכש בכספו חלקה של שני דונם באדמות כפר דרום.
נפטר בי"ט בטבת תשע"ג (1 בינואר 2013) ונטמן בבית הקברות נחלת יצחק בגבעתיים.
ישיבת אור וישועה

היסטוריה

בשנת ה'תשס"א (2001) הוקמה בשכונת נווה שאנן בחיפה ישיבת ההסדר אור וישועה על ידי הרב ד"ר אליהו זייני, הישיבה היא הישיבה הציונית הראשונה בעיר. הישיבה ממוקמת במתחם מוסד הילדים אומנה לשעבר, ב"בית חנניה" ע"ש חנניה ועקנין ובבית המדרש "היכל בנימין" ע"ש הרב פרופ' בנימין זאב בנדיקט.
רבים מבוגרי המחזור הראשון שסיים בשנת ה'תשס"ז, המשיכו ללמוד בטכניון, בין היתר במטרה להישאר קרוב אל הרב זייני.
בנוסף לרמי"ם, גם ראש הישיבה מלמד שעורים כלליים בתחומים שונים, כמו סוגיות בתלמוד, שעורי הגות החל מתקופת חז"ל והוגי דעות בני זמנינו. שעורים בהתמודדות עם שאלות בפילוסופיה כללית, תורה ומדע, פוסט מודרניזם, ביקורת המקרא וביקורת התלמוד. נושאים נוספים הנלמדים בישיבה הם תנ"ך, הגות ומחשבה ולימודי רשות להסמכה לרבנות.

מוסדות הישיבה

בביהמ"ד של הישיבה פועלים ישיבה גבוהה וישיבת הסדר שבראשם עומד הרב ד"ר אליהו זייני.
סביב הישיבה התבססה קהילה, שעיקרה הוא גרעין של משפחות בוגרי הטכניון שנקשרו לרב זייני וקבעו בגללו את מקומם בחיפה. קהילה זו גדלה מאז הקמת הישיבה, כאשר חלק מבוגרי הישיבה והטכניון נותרו באזור.
בישיבה פועלים גם גני ילדים. גני הילדים פתוחים לציבור הרחב ומלמדים בהם קריאת אותיות מגיל 3. הילדים בני ה-5 אף עולים לתורה וקוראים את ההפטרה.
בישיבה מופעלים גם חוגי ההעשרה לכיתות הנמוכות, וכן מתקיים קשר עם תנועת בני עקיבא בשכונה לפעילויות נוספות.
בישיבה מתקיים מכון הוראה, שלוחה של מכללת שאנן להכשרת מורים.
בישיבה מתקיים כולל שבמסגרתו נגשים התלמידים למבחני הרבנות של הרבנות הראשית לישראל.

הישיבה במלחמת לבנון השנייה

במהלך מלחמת לבנון השנייה, קרא הרב זייני לתלמידיו ולאנשי קהילתו שלא לברוח מן העיר. הוא המשיך בשיעוריו הקבועים בבית הכנסת של הטכניון והכפיל את שיעוריו בישיבה, במקום הר"מים המגויסים. לדבריו של הרב זיני, הישיבה הייתה היחידה שנשארה בעיר חיפה במשך כל זמן המלחמה. הרב זייני עודד את תלמידיו לחלק מצרכים במקלטים, ולבקר את פצועי צה"ל שאושפזו בבית החולים רמב"ם. על פעילות זו הוענקה לישיבה תעודת הוקרה מטעם משרד ראש הממשלה.
אורי להב

ביוגרפיה

אורי להב נולד בחדרה, לאב מנהל בבנק שהיה חבר בהנהלת קבוצת הכדורסל של מכבי חדרה, ולאם מורה. גדל במחלקת הנוער של מכבי חדרה. 
כנער נחשב להבטחה גדולה. הוא שיחק בנבחרת הקדטים של ישראל ובלט בשורותיה, ושיחק גם בנבחרת הנוער של ישראל ובנבחרת העתודה. בנבחרות הקדטים והנוער הועדף בחמישייה על פני דורון שפר. ב-1989 שיחק בנבחרים הקדטים במסגרת אליפות אירופה. ישראל סיימה שביעית ולהב קלע 17.1 בממוצע למשחק, הקלע הבכיר של ישראל באליפות זו. להב השתתף גם באליפות העולם עד גיל 22 שנערכה בשנת 1993, ובאליפות אירופה עד גיל 22 שנערכה שנה אחר כך.   
בגיל 17 שיחק בליגה הלאומית במדי הפועל גבת. בתום העונה חזר לשחק במכבי חדרה, קבוצת נעוריו שעלתה שנה לפני כן לליגה הלאומית. בשנתו הראשונה בחדרה מיעט לשחק, אך בעונתו השנייה קיבל יותר דקות משחק. בשנת 1993 הצטרף להפועל גליל עליון וסיים את העונה עם ממוצע של 8.5 נקודות למשחק. כעבור שנה חתם במדי הפועל אילת בה שיחק עונה אחת. ב-1995 חזר למכבי חדרה כששיחקה בליגה לאומית ב', ובעונת 1996/1997 הצטרף להפועל תל אביב ושיחק בה למשך 3 עונות. בעונתו הראשונה בקבוצה היה לשחקן חמישייה, אך בתום העונה ירדה הקבוצה ליגה לראשונה בתולדותיה. בשנה שלאחר מכן שיחק עם הקבוצה בליגה לאומית ב', הצטיין בשורותיה, סיים עם 17.2 נקודות בממוצע למשחק ובתום העונה חזרה הקבוצה ללאומית א', והעפילה לחצי גמר הגביע, כשבדרך הדיחה את הפועל ירושלים. כעבור עונה סבל להב מפציעות ומיעט לשחק. בשל מוסר תשלומים ירוד בקבוצה להב עבר במהלך העונה לאליצור אשקלון מלאומית ב'. בעונת 1999/2000 שיחק בגבעת שמואל ולאחר מכן הודיע על פרישתו ממשחק.

לאחר פרישתו ממשחק

להב סיים תואר ראשון במנהל עסקים. לאחר פרישתו ממשחק החל לעבוד בסוכנות של יבואנית הרכב UMI כמנהל אולם תצוגה. לאחר מכן עבר לעבוד בחברת צ'מפיון מוטורס יבואנית פולקסווגן, אאודי, סיאט וסקודה. הוא שימש בתפקידים של מנהל מכירות ראשי של סיאט, מנהל רשת הסוכנים, מנהל מכירות ארצי ומנהל השיווק והמכירות. בשנת 2005 מונה להב לתפקיד מנהל מותג הפרטיות של פולקסוואגן.
ב-2009 התמנה למנכ"ל חברת סמל"ת (סוכנות מכוניות לים התיכון) יבואנית פיאט ורכבים נוספים. מאז מונה למנכ"ל, רכשה סמל"ת את הזיכיון לייבוא אוטובוסים ומשאיות של איווקו בשנת 2012,, בשנת 2013 רכשה את חברת יפנאוטו והפכה לזכיינית סובארו בישראל, ובשנת 2016 הפכה ליבואנית קרייזלר, דודג' והמותג ג'יפ.
אברהם אדגה (סופר)

ביוגרפיה

אדגה נולד בכפר באתיופיה. אביו היה נפח. לאדגה 5 אחים ואחיות. למד בבית ספר יסודי במרחק שעה הליכה מביתו. בית הספר התיכון היה במרחק 3 שעות הליכה מביתו ולכן שכר דירה בעיירה. בכיתה היו גילאים מעורבים.
בגיל 17 ברח לסודאן לאחר ששמע שאנשי המוסד מארגנים נתיב עליה למדינת ישראל. הלך רגלית כ-600 ק"מ עם 15 יהודים אחרים, לאחר 38 יום נתפש בגבול בין אתיופיה וסודאן על ידי פטרול סודאני, הועבר למחנה פליטים. שהה כשנה במחנה הפליטים. חלה במחלות טרופיות. יצא בעזרת דרכון מזויף בטיסה לפריז ובינואר 1984 לישראל.
שנתיים לאחר עלייתו לארץ נוצר קשר עם הוריו.
סיים בית ספר תיכון בחיפה.
סיים לימודי הנדסת בניין בטכניון.
משנת 1998 מכהן כראש המחלקה למעבדות בטכניון.

פעילות ציבורית

מרצה במכללות, בתי ספר ומוסדות ציבור על מורשת העבר וההווה של יהודי אתיופיה.
בשנת 2013 התמנה לחבר הוועדה בתחום ספרות השירה במשרד העלייה והקליטה.
אדגה מתנדב באתר ההתייעצויות של ממשלת ישראל "דרך חדשה" לגיבוש המדיניות לשילוב יוצאי אתיופיה בחברה הישראלית.
ב-28 בספטמבר 2017 הנחה אדגה במסגרת פסטיבל הפיוט העשירי "אירוע געגועים לירוסלם שירת הקודש של יהודי אתיופיה במפגש עם השפה העברית".
משפחה בהפרעה

עלילה

הסדרה מגוללת את סיפורה של משפחת בלות', משפחה עשירה ונהנתנית אך לא מתפקדת. הבלגן מתחיל כאשר אב המשפחה, ג'ורג', נכנס לכלא ובנו מייקל מחליט לקחת את העסק המשפחתי לניהולו. בעוד מייקל מנהל את העסק הוא גם משתדל לתקן את תדמיתה הבעייתית של משפחתו המופרעת.
שבתאי לוי (כדורגלן)

קריירה

לוי גדל במחלקת הנוער של הפועל תל אביב, ובשנת 1977 עלה לקבוצת הבוגרים של המועדון והחל לשחק כקיצוני שמאלי. ב-23 בדצמבר 1978 כבש את שערו הראשון בקריירה, בניצחון 0-2 על הפועל יהוד באצטדיון בלומפילד, ובסך הכל כבש בעונת 1978/1979 ארבעה שערי ליגה, שהספיקו לו כדי להיות מלך השערים של הקבוצה באותה עונה, יחד עם שייע פייגנבוים ורפעת טורק.
הפריצה הגדולה של לוי הגיעה בעונת 1980/1981, כשהוסט על ידי המאמן דוביד שווייצר לעמדת החלוץ המרכזי, והחל לשתף פעולה עם חברו מילדות, הקשר משה סיני. באותה עונה זכה לוי באליפות עם הפועל תל אביב והיה מלך השערים של הקבוצה עם 17 שערי ליגה, ביניהם צמד שערים בניצחון 3–0 בדרבי מול מכבי תל אביב, וצמד במשחק האליפות של הקבוצה מול מכבי פתח תקווה.
בעונות הבאות המשיך לוי להוביל את התקפת הפועל תל אביב, לצידם של גילי לנדאו ומוריס ז'אנו, ובשנת 1983 זכה בגביע המדינה עם הקבוצה, לאחר ניצחון 2-3 בדרבי מול מכבי תל אביב במשחק הגמר. בעונת 1983/1984 שוב היה מלך השערים של הקבוצה, עם 12 שערי ליגה, כולל השער האחרון בניצחון 1-3 על בית"ר ירושלים באצטדיון ימק"א, במשחק שמנע מבית"ר לזכות באליפות הראשונה בתולדותיה, והצית את היריבות בין המועדונים.
לוי זכה עם הפועל תל אביב בשתי אליפויות נוספות (1986 ו-1988), ובסך הכל שיחק 11 שנים בקבוצה. לוי כבש 58 שערי ליגה במדי הפועל תל אביב, ובסך הכל 71 שערים בכל המסגרות, והוא מדורג במקום החמישי בטבלת מלך השערים של הקבוצה בכל הזמנים.
לאחר האליפות האחרונה עבר לשחק בשמשון תל אביב ששיחקה אז בליגה הבכירה, וכעבור שנה עזב את ישראל ועבר להתגורר בארצות הברית. לאחר שנתיים וחצי חזר לשחק כדורגל בשמשון תל אביב בליגת המשנה, ולאחר מכן עבר לשחק בהפועל יהוד בליגה ב', שם פרש ממשחק פעיל בשנת 1994.

נבחרת ישראל

במדי נבחרת ישראל הופיע לוי ב-4 משחקים, כולם נערכו באצטדיון בלומפילד. את הופעת הבכורה שלו בנבחרת ערך ב-8 באפריל 1981, במשחק ידידות מול נבחרת רומניה. ב-26 בספטמבר 1983 כבש את שערו היחיד במדי הנבחרת, במשחק ידידות מול נבחרת אורוגוואי. את הופעתו האחרונה בנבחרת ערך ב-20 בנובמבר 1983, במשחק מול נבחרת גרמניה במסגרת הטורניר הקדם-אולימפי.
אנטוניטה, נסיכת בראונשווייג-לינבורג

ביוגרפיה

אנטוניטה נולדה בוולפנביטל ב-14 באפריל 1696 ללודוויג רודולף, דוכס בראונשווייג-לינבורג ולכריסטינה לואיזה, נסיכת אטינגן-אטינגן, בתם של אלברכט ארנסט הראשון, נסיך אטינגן-אטינגן וכריסטינה פרדריקה מווירטמברג. אחותה הבכורה אליזבת כריסטינה מבראונשווייג-וולפנביטל הייתה אשתו של קרל השישי, קיסר האימפריה הרומית הקדושה ואמה של הקיסרית מריה תרזה, ואילו אחותה שרלוטה כריסטינה, נסיכת בראונשווייג-לינבורג הייתה כלתו של פיוטר הגדול.
ב-15 באוקטובר 1712 התחתנה אנטוניטה עם פרדיננד אלברכט השני, דוכס בראונשווייג-וולפנביטל. הנישואים היו מוצלחים, ונולדו להם 13 ילדים. לאנטוניטה היו קשרים חמים עם סופיה דורותיאה, מלכת פרוסיה ובתה וילהלמינה, נסיכת פרוסיה, ובשנת 1733 התחתנו שתי בנותיה עם שני בניה של סופיה דורותיאה; אליזבת כריסטינה מבראונשווייג-וולפנביטל-בפרן התחתנה עם פרידריך, נסיך הכתר של פרוסיה, ולואיזה, דוכסית בראונשווייג-וולפנביטל (1722–1780), התחתנה עם אוגוסט וילהלם, נסיך פרוסיה. בשנת 1735 מת בעלה פרדיננד אלברכט השני, דוכס בראונשווייג-וולפנביטל, ובנה קרל הראשון, דוכס בראונשווייג-וולפנביטל עלה לשלטון במקומו, וב-6 במרץ 1762 מתה אנטוניטה בביתה בבראונשווייג.
כלי קורדופוני

כלי נגינה קורדופוני הוא מילה נרדפת לכלי המיתר בשימוש בסיווגים מסוימים של כלי הנגינה ומציינת כל כלי נגינה אשר הדרך העיקרית שבה הצליל שלו מופק היא הרעדת מיתר או קבוצת מיתרים המתוחים בין שתי נקודות. קבוצה זו זה היא אחת מארבע הקבוצות הראשיות של כלי הנגינה לפי שיטת החלוקה המקורית של הורנבוסטל-זקס.
רוב כלי המיתר המערביים מסווגים תחת קבוצה זו, כגון הכינור, הגיטרה והנבל. אולם, תחת סיווג זה נכללים גם כלים אשר במבט ראשון אינם נמנים עליו. לדוגמה- הפסנתר (אשר מסווג לעיתים גם ככלי הקשה או כלי מקלדת).
פלטפורמת פיתוח Low code

פלטפורמת פיתוח Low code (באנגלית: "Low-code development platform", או "LCDP") היא פלטפורמה, המספקת סביבת עבודה למתכנתים לטובת יצרת אפליקציות בעזרת ממשקים גרפים וקונפיגורציות. זאת במקום התכנות המסורתי של כתיבת הקוד. הפלטפורמה עשויה להתמקד בעיצוב ופיתוח של סוג מסוים של ישומים כמו: מסדי נתונים, תהליכים עסקיים או יישומי רשת. פלטפורמות ה-low code יכולות לייצר אפליקציות מלאות לחלוטין או כמעט מלאות - שדורשות לתכנת בכתיבת קוד לדברים ספציפים.
פיתוח ב-LCDP הוא פיתוח בקצב מהיר. היתרונות בפיתוח כזה הן בכמה ממדים: הניתוח, הפיתוח, כוח האדם וניהול הפרויקט. בכל אחד מאלה פלטפורמת ה-Low code מביאה תובנות ישנות לידי מימוש עכשווי.
כלים כגון Mendix ו-OutSystems הן פלטפורמות פיתוח בלואו קוד. אלה, מהוות סביבת פיתוח עשירה ורחבה, אך בעיקר ברת-הרחבה על ידי ממשקים קלים, או הרחבה באמצעות שימוש ב-Online marketplace, בו קיימות הרחבות שאחרים פיתחו.
בעידן מחשבי ה-Mainframe והשימוש במודל שרת-לקוח (Client-Server), קראו לכלים בתחום זה "מחוללי יישומים", או "שפות מהדור הרביעי". זאת משום ששפות אלה נבנו באמצעות שפות של הדור השלישי (C, Java ואחרות) ופעלו לא כשפות מקומפלות, אלא כ-Interpreters.
בשנות ה-2000, כלים אלה זכו לכינוי "Rapid Application Development". כלים אלה סבלו מאבולוציה שבעצם הפחיתה ממהירות הפיתוח ומהירות הביצועים. דורות של קומפיילרים הוחלפו במהירות והאתגר לתחזק כלי RAD ברמת עדכניות גבוהה הפחית את הערכים המוספים שלהם. עם ההתקדמות הטכנולוגית, מה שפעם היה ה-Server Side עבר למחשוב ענן ומה שהיה ה-Client Side הוא כעת המחשב האישי, הטלפון החכם, או כל מכשיר המתחבר לענן. בעולם הענן, נושא הביצועים מטופל בקנה מידה אחר. אחת התוצאות המעניינות היא החזרה של כלי הפיתוח המהיר לשולחן. למעשה, כלי תשתית לפיתוח מהיר הפכו לאחד הטרנדים הלוהטים בשווקים.
בשנת 2014, IDC טבעה את המונח Low Code, תוך שהיא סוקרת את הצורך והפתרונות בתחום הפיתוח המהיר ומאז, זה השם המקובל בעולם.
קאצ'ון

גאוגרפיה

61% משטח העיר מיוערים.

מחוזות אדמיניסטרטיביים

קאצ'ון מחולקת ל-26 שכונות ו-11 כפרים.

כלכלה

מקורות מים קיימים בשפע, וכמה מאגרים ממוקמים בתוך קאצ'ון.
החקלאות מפותחת מאוד כולל גידול עצי פרי וחיות משק. תעשיית העיבוד השבבי נפוצה מאוד וכך גם הכרייה.

תחבורה

קאצ'ון נגישה באמצעות הרכבת.

תיירות

אתרי תיירות בקאצ'ון כוללים את מערת Songam, מקדש Taeripsa עם פגודה בגובה 9 קומות, מספר דולמנים ויערות. כמו כן קיים אגם Yŏnpung אשר נבנה ב-1956.
פינבול

פינבול (באנגלית: Pinball; מכונה גם פליפר (Flipper), על שם המנופים החשמליים המותקנים בו) הוא משחק שולחני אלקטרוני-מכני שבו משתתף שחקן אחד בלבד, ומטרתו כל הלוחיות הצדיות הקטנות הפזורות ברחבי לוח המשחק וצבירת נקודות מקסימלית אגב הטלה ושליטה בכדור ברזל.
המשחק בנוי מלוח עץ צבוע שאליו מחוברים אביזרי משחק שביניהם נע הכדור. לוח העץ משופע בשיעור של 6.5 מעלות בדרך כלל ובחלקו התחתון מנופים חשמליים שתפקידם הרחקת הכדור מהקצה התחתון של הלוח.
המשחק מתחיל בהטלת הכדור במעלה הלוח באמצעות מוט המונף על ידי קפיץ מחזיר. בכל נגיעה של הכדור באביזרי המשחק מוקנות לשחקן נקודות. סיומו של המשחק מתרחש כאשר הכדור נופל לתחתית הלוח.
על אף שמשתתף במשחק שחקן יחיד הוא נחשב למשחק חברתי המצוי באזורי בילוי והשימוש בו נעשה בתשלום על ידי הכנסת מטבע ולפעמים מתחרים בו מספר שחקנים (המתחרים ביניהם על צבירת הנקודות).

היסטוריה

משחק הפינבול מבוסס על משחק מזל חברתי ישן שהיה נפוץ באירופה (כנראה מהמאה ה-18 או ה-19) שבו כדור ברזל הופל במורד לוח שעליו מסמרים רבים ותחתיתו תאים שאילהם נפל הכדור. ליד כל תא היה רשום מספר שהוא הניקוד שאותו מקבל השחקן שהטיל את הכדור.
המשחק הובא לארצות הברית על ידי המהגרים מאירופה. בראשית שנות ה-40 של המאה ה-20 במסגרת המלחמה במאפיה בהימורים ובפשיעה בניו יורק הוצא המשחק (שנחשב למשחק מזל) מחוץ לחוק. בתקופה זו פשטה משטרת ניו יורק על מועדוני הבילוי והשמידה אותו. בשנת 1947 במטרה להתגבר על החוק האוסר את השימוש במשחק, הותקנו בתוך לוח המשחק מנופים (פליפרים) אשר מאפשרים שליטה מסוימת בתנועת הכדור ובכך הוציאו אותו מקטגוריית משחקי המזל והפכו אותו למשחק בקטגוריית המיומנות. המשחק החדש הפך נפוץ מאוד בתצורתו החדשה והשתכלל. בשנות ה-70 היה המשחק לנפוץ מאוד בארצות הברית והפך לסמל תרבות אמריקאי אשר ייצג את החופש ותרבות הפנאי האמריקאים. בשנות השמונים והתשעים פחתה מאוד הפופולריות של המשחק כאשר נפוצו משחקי המחשב המודרניים.
ויקטור מוזס

קריירה

מוזס נולד בניגריה לאב שהיה כומר נוצרי. בגיל 11 ברח כמבקש מקלט אל אנגליה, לאחר שהוריו היו בין האלפים שנטבחו שם בשל מהומות על רקע דת.
באוגוסט 2012 חתם בשורות הקבוצה צ'לסי. ב-15 בספטמבר ערך את הופעתו הבכורה בקבוצה נגד קווינס פארק ריינג'רס. 
ב-2 בספטמבר 2013 הושאל מוזס לליברפול האנגלית. ב-16 בספטמבר הבקיע את שערו הראשון בקבוצה נגד סוונסי סיטי בתיקו 2-2. 
ב-16 באוגוסט 2014 הושאל שוב והפעם לסטוק סיטי עד לסוף העונה. 
ב-1 באוגוסט 2015 הושאל לווסטהאם יונייטד עד לסוף העונה.
ב-25 בינואר 2019 הושאל לפנרבחצ'ה עד לסוף העונה.

נבחרות לאומיות

מוזס ייצג את אנגליה בנבחרות הנוער השונות, מגיל 16 ועד גיל 21, אולם לבסוף החליט לשחק עבור הנבחרת הניגרית הבוגרת. נכלל בסגל מונדיאל 2014 עם נבחרת ניגריה, ובטורניר העפיל עם הקבוצה לשמינית הגמר.
נכלל בסגל המוקדם בנבחרת ניגריה למונדיאל 2018, שם הבקיע שער פנדל עבור ניגריה  בדקה ה51 שהפסידה לארגנטינה 2-1.
יותם בן גדעון

יוֹתָם בֶּן גִּדְעוֹן הוא דמות מקראית המוזכרת בפרק ט' בספר שופטים.
לאחר שהשופט גדעון הושיע את ישראל מהמדיינים, בקשו בני ישראל להמליך אותו למלך עליהם. גדעון סירב באומרו כי רק אלוהים לבדו ראוי למשול ולא בן אנוש כמוהו.
לאחר מותו, המליך עצמו בנו, אבימלך בן גדעון, על העיר שכם. כדי שיהיה המועמד היחיד לרשת את אביו, הרג אבימלך את 70 אחיו מצד אביו "על אבן אחת". רק האח הצעיר ביותר, יותם, הצליח להסתתר בעת הטבח וכך ניצל. כאשר נודע ליותם שבעלי שכם (שליטי שכם) המליכו את אבימלך, עלה על הר גריזים ומשם נשא משל, הקרוי על שמו - "משל יותם" - שמטרתו הייתה להתריע בפני בעלי שכם על המהלך השגוי שבהמלכת אבימלך.
במשל מספר יותם על העצים המבקשים להם מלך ופונים אל עצי פרי שונים המסרבים לבקשתם. לפי פרשן התנ"ך רש"י, עץ הזית מסמל את השופט עתניאל בן קנז, התאנה מסמלת את דבורה הנביאה והגפן מסמל את אביו, גדעון. את אחיו אבימלך, לעומת זאת, המשיל יותם לאטד - שיח עקר וקוצני שנוטה לבעור באש ולהבעיר את סביבתו - הממליך עצמו כמלך על העצים, ולבסוף ממנו יוצאת האש המבעירה את עצי הלבנון, ובנמשל - אנשי שכם.
עמותת ערכים בספורט

עמותת ערכים בספורט היא עמותה שהוקמה ב-2009, אשר שמה לה למטרה לחזק את ערכיות החברה בישראל באמצעות הספורט. לספורט פוטנציאל חינוכי רב הנובע מתשוקתם של ילדים ובני הנוער לעיסוק בו, ומהמספר הרב של המשתתפים בענפי הספורט השונים. רציונל פעילות עמותת ערכים בספורט הוא ניצול ההזדמנויות החינוכיות הרבות בספורט והפיכתו לכלי חינוכי. אופי פעילות העמותה הוא כתוכנית התערבות חינוכית הפועלת כחלק אינטגראלי במסגרות ספורט קיימות.

חזון

חזון העמותה הוא יצירת חברה ערכית המושתתת על דרך ארץ, סובלנות, אחווה ומצוינות. חברה בה הפעילות הספורטיבית מהווה תשתית לפיתוח ערכי וחינוכי. יצירת מעגל השפעה ערכי בקרב אגודות הספורט ומחלקות הספורט העירוניות, באמצעות המאמנים, השחקנים עד לקהל האוהדים אשר יחולל שינוי לטובה בחברה הישראלית בכללותה ובאווירה הספורטיבית בפרט.

הקמה

תוכנית ערכים בספורט היא פרי יוזמתו של ד"ר לורנס רובין שהבחין כי ילדיו הפעילים במסגרות ספורט תחרותיות, אינם מקבלים תכנים ערכיים ובמיוחד חשופים לאלימות במגרשי הספורט. תחילה הוקמה העמותה כפיילוט תחת עמותת אליצור ירושלים, במהלך תהליך זה הועברו התכנים החינוכיים ישירות לשחקנים בהובלתו של המנהל המקצועי של אליצור ירושלים ניצן קרביץ. לאחר כשנה של התנסות שינתה העמותה כיוון ובהובלתם של כדורסלן העבר דורון שפר, שחר רובינשטיין שמכהן כמנכ"ל העמותה וערן איתן מנהלה המקצועי של העמותה, התמקדה העמותה בהעברת סדנאות למאמנים. במהלך השנים 2011-2009 הועברו סדנאות למאמני כדורסל וכדורגל באגודות הפועל ירושלים, אליצור ירושלים, מעלה אדומים בכדורסל. ולאגודת בית"ר ירושלים בכדורגל. המאמנים הגיעו אחת לשבועיים לסדנא בנושאי הערכים החינוכיים שאותם מקדמת העמותה.

שיטות עבודה

בתוך כל אגודת ספורט שני אנשי צוות, מנהל חינוכי ופסיכולוג ספורט. העובדים ישירות מול ארבעה קהלי יעד: שחקנים, מאמנים, הנהלת המחלקה והורי השחקנים. זאת באמצעות מתן הכשרה, עזרי הדרכה, חניכה וליווי של הסגל הקיים. 
העמותה פיתחה כלי מדידה חדשני להערכת הרמה החינוכית-ערכית באגודה. המדידה מתבצעת בתחילת הפעילות ובסופה תוך התייחסות למאמנים, שחקנים, הורים ואגודה.

פעילות

פעילות עמותת ערכים בספורט מתבססת על העשרת השפה הערכית בקרב המאמנים והשחקנים ועל כן מוגדרים שמונה ערכים המלווים את הפעילות החודשית לאורך העונה. הערכים באים לידי ביטוי במגרש אך נכונים גם מחוצה לו. על ידי למידה במגרש אודותיהם ניתן ליישמם גם בחיי היומיום ובחיים האזרחיים הבוגרים.
רוסלאן

רוּסְלָאן (בכתיב רוסי ארכאי: Русланъ; בכתיב המקובל כיום: Руслан) הייתה האונייה המאורגנת הרשמית הראשונה, ולמעשה גם האחרונה, שהפליגה מהאימפריה הרוסית לשעבר לארץ ישראל בשנת 1919, לאחר סיום מלחמת העולם הראשונה, ועל סיפונה כ-700 נוסעים. 
"רוסלאן" נחשבת לסנונית הראשונה שפתחה את תקופת העלייה השלישית, אף שלמעשה הייתה אחת האוניות האחרונות שהגיעו לחופי יפו באותה שנה.

קורות ההפלגה

ארגון העולים היה מבצע מסובך. הימים ברוסיה היו מלאי תהפוכות, השלטון התחלף במהירות בין הבולשביקים לכוחות המתנגדים, רוסיה הייתה בעיצומה של  מלחמת אזרחים. העולים היו צריכים להוכיח את זכאותם לעלייה כ"פליטים מארץ ישראל" שנתקעו ברוסיה כתוצאה ממלחמת העולם הראשונה. לצורך כך התקיימו קורסים ל"הכשרת פליטים" מארץ ישראל בו למדו המבקשים פרטים שונים על הארץ. הפלגתה של האוניה מאודסה נמשכה 21 יום: "רוסלאן" הפליגה בסוף נובמבר 1919 מנמל אודסה שבדרום אוקראינה ועגנה בנמל יפו ב-19 בדצמבר 1919, נר שלישי לחנוכה כ״ז בְּכִסְלֵו תר״פ. ההפלגה לוותה בקשיים ובעיות, בכל הנמלים בהם עגנה לא הורשו הנוסעים לרדת מחשש שמא הנוסעים הם בולשביקים שמטרתם להסתנן ולחולל מהפכות. 
מצטטת זהבה בקמן את אליהו הגלעדי, שנמנה עם העולים:
בשנת 1919, כשדרום אוקראינה נכבשה על ידי חיילות דניקין ה"לבנים", פנה הוועד האודיסאי לשלטונות בבקשה לאפשר לתושבי פלשתינה לחזור לבתיהם. בדרכים שונות הושג הרישיון ואז החלה מלאכת הזיופים של תעודות לידה מפלשתינה וצורפו לרשימה של תושבי צפת מאות אנשים שהיו להם זיקה וקשרים לארץ.
— זהבה בקמן, מפי אליהו הגלעדי

דמויות בולטות בין הנוסעים

דמויות בולטות ברשימת המפליגים, אשר השפעתן על היישוב ועל מדינת ישראל ניכרה בשנים שלאחר מכן, זיכו את הרוסלאן בתואר "המייפלאואר הציונית". מבין הנוסעים על הרוסלאן: ההיסטוריון יוסף קלוזנר, האדריכלים זאב רכטר ויהודה מגידוביץ', עורך "הארץ" לעתיד משה יוסף גליקסון, אריה נבון בן ה-10, לימים קריקטוריסט וצייר, שעלה עם משפחתו, הרקדן ברוך אגדתי, הוריה של הטייסת זהרה לביטוב, ישראל גורי (לעתיד חבר הכנסת ואביו של המשורר חיים גורי), המשורר יונתן רטוש ואמו, הרופא הגלילי ד"ר שניאור זלמן אביגדורי, ד"ר חיים יסקי, מנהל בית החולים הדסה שנרצח בשיירת הרופאים ב-1948, הרופא אריה דוסטרובסקי ובתו יוכבד דוסטרובסקי, לימים מייסדת האקדמיה למוזיקה ולמחול בירושלים, הציירים פנחס ליטבינובסקי ויצחק פרנקל, רוזה כהן אמו של יצחק רבין, הפסל משה ציפר, חברת הכנסת הראשונה רחל כהן-כגן (החתומה על מגילת העצמאות), ד"ר ברוך ניסנבוים, מייסד מד"א בחיפה, שמואל נבון ורבים אחרים. באונייה זו חזרו לארץ רחל המשוררת, השחקן מאיר תאומי והאמן יוסף קונסטנט.

אזכורים בספרות

הספר, "אלף לבבות", של דן צלקה מספר את סיפורה של "רוסלאן". ספרה של יוכי ברנדס, "וידוי", מתאר את קורותיה של "רוסלאן" מנקודת מבטה של נערה צעירה.
מחזור המים

מחזור המים (קרוי גם מחזור הידרולוגי) הוא תנועת המים בתוך האטמוספירה של כדור הארץ, הכוללת מעבר של המים בין מוצק, נוזל וגז.
מחזור המים מתייחס לתחלופה המתמדת של מים בין האטמוספירה, אדמה, ים, מי תהום ואורגניזמים. בנוסף לאחסון המים ב"מכלים" שונים (האוקיינוס הוא דוגמה למכל), המעגלים השונים היוצרים את מחזור המים כוללים חמש פעולות: התאיידות, משקעים, חלחול, זרימה וזרימה תת-קרקעית.
ראשיתו של המחזור בקרני השמש הפוגעות במים ומחממות אותם. אנרגיית השמש הנאגרת במי הים או במקווי המים ביבשה מאפשרת את שבירת הקשרים שבין מולקולות המים הנחוצה להתאדותם. אדי המים העולים למעלה, מתקררים ומתעבים ויוצרים עננים. אלו נישאים עם הרוחות אל היבשה ומורידים שם גשמים. כ־78% ממי הגשמים היורדים על פני היבשות מקורם במים המתאדים מן האוקיינוסים. המים המתאדים מהאוקיינוסים וממקווי המים המתוקים חוזרים אליהם בצורה של משקעים, נהרות ומי תהום.
המעבר של מים ממצב צבירה אחד לאחר כרוך בקליטה של אנרגיה או בשחרורה. למשל, בעת ההתאדות של מי הים או בעת שקרחונים נמסים נקלטת אנרגיה. אנרגיה זהה נפלטת, כאשר אדי המים שבאוויר מתעבים, או כאשר מי הים קופאים מרכיבי ההידרוספרה השונים נמצאים בכל שלושת מצבי הצבירה - מוצק, נוזל וגז. מרכיבים אלה קשורים זה בזה, והם מחליפים ביניהם חומר ואנרגיה באופן מתמיד. כך, מתקיים מעבר ממצב צבירה אחד לאחר: קרחונים נמסים, מים מתאדים או קופאים ואדי מים מתעבים. זהו מחזור המים בטבע הנקרא גם המחזור ההידרולוגי.
אף שהמים הם מוצר צריכה של בעלי-החיים והצמחים, רק חלק קטן מהם נשאר בקרקע במאגרים של מי תהום, בנהרות ובנחלים, בצורה של קרח בקטבים או בצורת אדים באוויר. כלי הקיבול העיקרי של המים הם האוקיינוסים. מכאן נובע המחסור במים, המהווה גורם מגביל לצמיחה ולתפוצה של אורגניזם ולכושר נשיאה של בית גידול. זו גם הסיבה לצורך לעשות במים שימוש יעיל וחסכוני.
אסטריזם (אסטרונומיה)

רקע

לבני אדם יש נטייה טבעית לזהות דפוסים בתוך מידע אקראי (אפופניה) ובפרט לזהות אובייקטים מוכרים (פראידוליה). הפיזור של הכוכבים בשמים מאפשר למצוא צורות רבות באופן שרירותי על פי עולם המושגים של הצופה. תרבויות שונות זיהו אובייקטים שונים שנוצרו מחיבור של כוכבים בקווים דמיוניים. כך למשל העקרב נתפש על ידי הסינים כדרקון והשומרים ראו באוריון כבשה; העגלה הגדולה מזוהה בארצות הברית ובקנדה כמצקת ובאנגליה ובאירלנד כמחרשה. בשל מספרם הגדול של הכוכבים, זיהוי של צורות בסיסיות כמו משולש או ריבוע הוא למעשה בלתי נמנע ומוביל לזיהוי של צורות מעט יותר מורכבות כמו דמויות גפרורים וחפצים מוכרים בעלי צורה פשוטה כמו צלב, כתר, חרב, חץ וקשת וכדומה. שילוב של צורות אלו עם הרקע התרבותי של הצופים בשמים הביא ליצירת האסטריזמים שהפכו בסופו של דבר לקבוצות הכוכבים.
מוני נאור

ביוגרפיה

נאור נולד וגדל בחיפה. בוגר בית הספר הריאלי העברי בחיפה, הוא קיבל תואר ראשון במדעי המחשב מהטכניון בשנת 1985 ודוקטורט באוניברסיטת קליפורניה בברקלי בהנחיית מנואל בלום בשנת 1989. 
בשנים 1989 ל-1993 היה חוקר במרכז IBM Almaden. החל משנת 1993 הוא חבר סגל מכון ויצמן ומופקד על הקתדרה על שם ג'ודית קלימן. נאור עוסק בחקר יסודות הקריפטוגרפיה ופיתח יחד עם עדי שמיר את הקריפטוגרפיה הוויזואלית. 
היה פרופסור אורח באוניברסיטת סטנפורד ואורח במעבדות המחקר של חברת מיקרוסופט. בשנת 2008 נבחר לעמית האגודה הבינלאומית למחקר קריפטולוגי (IACR). בשנת 2014 הוענק לו פרס גדל, יחד עם רונאלד פייגין ואמנון לוטם, "על תוצאות פורצות דרך באלגוריתמים של קיבוץ מידע (אגרגציה)" במאמר שפרסמו.